Taksilaki vapautti heinäkuun alussa alan kilpailulle ja se on johtanut Oulussa kuljettajien tunteiden kuumenemiseen. Hankalia tilanteita on koettu Oulunsalon lentokentällä ja rautatieaseman tolpalla.

Heinäkuun alussa voimaan tullut uusi taksilaki vapautti taksit paikkakuntasidonnaisuudesta ja se sai etelän taksiyhtiöt kiinnostumaan pohjoisesta. Lisääntynyt kilpailu kyydeistä on johtanut kiusantekoon, painimiseen, käsirysyyn ja kilpailevien autojen kiilaamiseen, uutisoi sanomalehti Kaleva.

Markkinoita hallitsee entinen Oulun aluetaksi eli Otaxi, jolla on liikenteessä yli 300 autoa. Menevä-taksi aloitti loppukesällä ja sen kautta liikennöi nyt kymmenkunta autoa. Cabonline-konserniin kuuluva Fixutaxi tavoittelee alueelle ensi vuonna 75:ttä autoa.

Menevä-taksin aluemestari Tapio Ulkuniemi tunnistaa julkisuuteen nousseen ongelman. Uusi tilanne ei ole vielä auennut kaikille kuljettajille ja se on johtanut hankaliin tilanteisiin.

– En ole itse kentällä kuskina, mutta olen kuullut, että erityisesti lentokentällä ja rautatieaseman tolpalla on havaittu hyvin erikoista käytöstä meidän kuljettajiamme kohtaan. Vielä erikoisempaa käytöstä on suunnattu niin sanottuihin villeihin takseihin, hän toteaa.

Muun muassa Fixutaxi pyrkii Oulun taksiapajille.­

Uudenlainen tilanne on esimerkiksi se, että asiakas saa valita tolpalta minkä tahansa kyydin. Enää ei tarvitse ottaa jonon kärjessä odottavaa autoa. Jonon keskellä olleita uusia takseja on kiilattu niin tiukasti kahden vanhan taksiyrityksen auton väliin, etteivät ne ole päässeet liikkeelle asiakkaan kanssa.

Lentokentällä tilanne on hankala, sillä kesän rakennustöiden jälkeen taksit on jaettu kahteen eri paikkaan.

– Otaxin autot ovat saapuvien ovella toisella puolen ja muut autot toisella puolen syrjemmässä. Se aiheuttaa eripuraa, Ulkuniemi sanoo.

Lentokentän uudistetut liikennejärjestelyt eivät ole hänen mukaansa onnistuneet. Henkilöautoilla liikkuvat matkustajat ovat saaneet entistä ehommat pysähtymispaikat, mutta takseille ja busseille kahden kaistan järjestelmä on hankala.

Ulkuniemi kannattaa tiedottamisen lisäämistä ja taksiyrittäjien yhteisiä keskusteluja.

– Tietyistä asioista, kuten juuri lentokentän tilanteesta, on keskusteltu Otaxin kanssa. Tiedotettavaa olisi lisäksi siinä miten Finavia haluaa meidän toimivan kenttäalueella. Muistakin yhteisistä pelisäännöistä olisi hyvä porista, Ulkuniemi mainitsee.